Vrou wat haarself aan brand steek wil vertel wat gebeur hetSusan van Rooyen van Randfontein (53) Susan Cloete (35), die oudste dogter van Susan van Rooyen (53), die vrou wat Maandagmiddag in Randfontein, wes van Johannesburg, petrol oor haarself uitgegooi en haar buite ŉ winkel aan die brand gesteek het, het Saterdag vertel hoe dit tans met haar ma gaan. “My ma lyk goed. Ek glo sy sal baie gou herstel. Sy sê dankie vir al die boodskappe,” het Cloete gesê. Volgens Cloete kan haar ma onthou wat gebeur het. “Sy wou ons vertel, maar ons het gesê ons kan môre daaroor praat; ons kon sien sy is moeg.” Die familie kon vandag vir die eerste keer vir van Rooyen sap en water koop en sy het self ’n bietjie daarvan gedrink. Sy kon selfs in ŉ sagte stem ’n rukkie met hulle gesels. “Sy wil net weet waar is die kleinkinders.” Cloete het Woensdag aan Maroela Media gesê haar ma is na die brandsorgeenheid van die hospitaal oorgeplaas. Paramedici van ER24 het haar op die toneel behandel waar sy tussen omstanders op die sypaadjie gesit het. Hulle het pynmedikasie toegedien voordat hulle haar in ŉ kritieke toestand na die hospitaal gehaas het. Sy het erge brandwonde aan haar kop en gesig opgedoen. “Dit het ons almal baie onkant gevang. Ek kon my ma gister [Maandag] vir net twee minute sien voordat ek die waakeenheid moes verlaat. Ek was te geskok en kon nie met iemand daar oor haar toestand praat nie, maar haar toestand is bedenklik,” het Cloete toe gesê. Cloete het verduidelik haar ma is ŉ ruk gelede van haar man geskei en het ’n geruime tyd by haar in hul huis gewoon. Bipolêre gemoedsversteuring is ook by haar gediagnoseer. Sy het nie gewerk nie en is afhanklik van ongeskiktheidspensioen wat sy ontvang ná ŉ rugbesering. Sy het volgens Cloete sowat sewe jaar gelede ŉ vriend [slegs bekend as Danie] ontmoet en het op 1 Julie by hom ingetrek. “Sy was op medikasie wat ŉ staatspsigiater in Krugersdorp vir haar voorgeskryf het. Die pille het egter newe-effekte veroorsaak en daar is nuwe pille voorgeskryf. Ek weet sy is met dié pille daar weg toe sy by oom Danie ingetrek het en sover ek weet, het sy haar pille gedrink. Die psigiater wou haar nie in ŉ inrigting laat opneem nie, omdat hulle eers wou kyk of die pille werk. Ons weet glad nie hoe haar gemoed Maandag was of wat tot die voorval gelei het nie.” Cloete het gesê haar ma was juis Maandag in die dorp om werk te soek. “Dalk was sy net moedeloos en teleurgesteld omdat sy niks kon kry nie. Niemand weet nie.” Oor Van Rooyen se vaardighede sê Cloete trots dat haar ma baie goed met haar hande is. “Van breiwerk, hekel tot houtwerk. Sy help gereeld haar vriendinne uit om nutswerk te verrig en selfs om dreine te ontblok. Sy is baie goed met handwerk en mal daaroor om mense te help. Sy wou besig bly en het ook gehelp om bejaarde tannies se huise skoon te maak; sy wou net ander mense gelukkig maak,” voeg Cloete by.